CELEX: 32021R1928
Language: ro
Date: 2021-08-31 00:00:00
Title: Regulamentul delegat (UE) 2021/1928 al Comisiei din 31 august 2021 de modificare a Regulamentului delegat (UE) 2020/760 în ceea ce privește gestionarea și cantitățile anumitor contingente tarifare pentru Argentina și de rectificare a regulamentului respectiv în ceea ce privește dispozițiile sale tranzitorii

9.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 394/1
               
            
         REGULAMENTUL DELEGAT (UE) 2021/1928 AL COMISIEI
         din 31 august 2021
         de modificare a Regulamentului delegat (UE) 2020/760 în ceea ce privește gestionarea și cantitățile anumitor contingente tarifare pentru Argentina și de rectificare a regulamentului respectiv în ceea ce privește dispozițiile sale tranzitorii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 185, articolul 186 și articolul 223 alineatul (2),
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 64 alineatul (6) și articolul 66 alineatul (3),
         întrucât:
         
                     (1)
                  
                  
                     Regulamentul delegat (UE) 2020/760 al Comisiei (3) completează Regulamentul (UE) nr. 1308/2013 în ceea ce privește normele referitoare la gestionarea contingentelor tarifare de import și de export pentru produsele agricole care fac obiectul licențelor, precum și Regulamentul (UE) nr. 1306/2013 în ceea ce privește constituirea garanțiilor în cadrul gestionării contingentelor tarifare.
                  
               
                     (2)
                  
                  
                     Acordul sub forma unui schimb de scrisori dintre Uniunea Europeană și Republica Argentina, în temeiul articolului XXVIII din Acordul General pentru Tarife și Comerț (GATT) din 1994, referitor la modificarea concesiilor privind toate contingentele tarifare incluse în lista CLXXV a UE ca urmare a retragerii Regatului Unit din Uniunea Europeană (denumit în continuare „acordul”), încheiat prin Decizia (UE) 2021/1213 a Consiliului (4), modifică sistemul de gestionare a anumitor contingente tarifare.
                  
               
                     (3)
                  
                  
                     Acordul introduce o modificare în sistemul de gestionare a contingentului tarifar pentru usturoiul originar din Argentina, care constă în trecerea de la un sistem de importatori tradiționali/noi importatori la metoda examinării simultane, căreia nu i se aplică cerința privind cantitatea de referință. În consecință, articolul 9 alineatul (4) din Regulamentul delegat (UE) 2020/760 trebuie să fie eliminat.
                  
               
                     (4)
                  
                  
                     Acordul împarte, de asemenea, contingentele tarifare cu numerele de ordine 09.4213 și 09.4412, care vizează păsările de curte, și alocă o parte din cantitățile lor către două contingente tarifare nou create pentru mărfurile originare din Argentina: cu numerele de ordine 09.4289 și 09.4290. Trimiterile la aceste noi contingente tarifare trebuie să fie introduse la articolul 9 alineatele (6) și (7) din Regulamentul delegat (UE) 2020/760.
                  
               
                     (5)
                  
                  
                     În conformitate cu articolul 27 alineatul (2) din Regulamentul delegat (UE) 2020/760, regulamentul respectiv se aplică perioadelor de aplicare a contingentelor tarifare începând cu data de 1 ianuarie 2021. Dispoziția tranzitorie de la articolul 26 primul paragraf din regulamentul respectiv prevede că respectiva cantitate de referință menționată la articolul 9 din acest regulament poate fi stabilită în conformitate cu regulamentele abrogate prin articolul 25 din același regulament în primele două perioade de aplicare a contingentelor tarifare „de după intrarea în vigoare a prezentului regulament”. Această formulare trebuie să fie aliniată la articolul 27 alineatul (2) din Regulamentul delegat (UE) 2020/760 prin referire la primele două perioade de aplicare a contingentelor tarifare „cărora li se aplică prezentul regulament”.
                  
               
                     (6)
                  
                  
                     O rectificare similară trebuie efectuată la articolul 26 al doilea paragraf din Regulamentul delegat (UE) 2020/760. În plus, în dispoziția respectivă trebuie să se clarifice faptul că respectiva cantitate de referință poate fi stabilită prin utilizarea unor perioade complete de aplicare a contingentelor tarifare, în locul unor perioade de 12 luni.
                  
               
                     (7)
                  
                  
                     Pentru a se evita orice confuzie, este oportun să se rectifice și considerentul corespunzător.
                  
               
                     (8)
                  
                  
                     Prin urmare, Regulamentul delegat (UE) 2020/760 trebuie să fie modificat și rectificat în consecință.
                  
               
                     (9)
                  
                  
                     Articolul 9 alineatul (4) din Regulamentul delegat (UE) 2020/760 trebuie să se aplice în continuare perioadei de aplicare a contingentului tarifar în curs pentru contingentul tarifar cu numărul de ordine 09.4104, în așteptarea începutului primei perioade de aplicare a contingentului tarifar cu numărul de ordine 09.4288, în conformitate cu Regulamentul de punere în aplicare (UE) 2020/761 al Comisiei (5).
                  
               
                     (10)
                  
                  
                     Modificarea articolului 9 alineatele (6) și (7) din Regulamentul delegat (UE) 2020/760 trebuie să se aplice de la începutul primei perioade de aplicare a contingentelor tarifare cu numerele de ordine 09.4289 și 09.4290 care începe după intrarea în vigoare a prezentului regulament,
                  
               ADOPTĂ PREZENTUL REGULAMENT:
         
            Articolul 1
            Modificări și rectificări aduse Regulamentului delegat (UE) 2020/760
            Regulamentul delegat (UE) 2020/760 se modifică și se rectifică după cum urmează:
            
                        1.
                     
                     
                        Considerentul 18 se înlocuiește cu următorul text:
                        
                                    „(18)
                                 
                                 
                                    Pentru a se evita perturbarea fluxurilor comerciale, este necesar să se prevadă că actele abrogate continuă să se aplice în cazul licențelor de import care au fost eliberate pe baza actelor respective înainte de aplicarea prezentului regulament. În același scop, este oportun ca, pe parcursul primelor două perioade de aplicare a contingentelor tarifare care încep de la 1 ianuarie 2021 și cărora li se aplică prezentul regulament, autoritățile care eliberează licențe să poată stabili cantitatea de referință în conformitate cu actele abrogate.”
                                 
                              
                  
                        2.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    alineatul (4) se elimină;
                                 
                              
                                    (b)
                                 
                                 
                                    alineatele (6) și (7) se înlocuiesc cu următorul text:
                                    
                                       „(6)   Prin derogare de la alineatul (2), cantitatea de referință este calculată prin cumularea cantităților de produse puse în liberă circulație în Uniune, încadrate la fiecare dintre următoarele grupe de trei sau patru numere de ordine ale contingentelor tarifare prevăzute în anexa I la Regulamentul de punere în aplicare (UE) 2020/761:
                                       
                                                    
                                                
                                                
                                                   09.4211, 09.4212, 09.4213 și 09.4290;
                                                
                                             
                                                    
                                                
                                                
                                                   09.4214, 09.4215 și 09.4216;
                                                
                                             
                                                    
                                                
                                                
                                                   09.4410, 09.4411, 09.4412 și 09.4289.
                                                
                                             
                                    
                                       (7)   Prin derogare de la alineatul (3), în cazul contingentelor tarifare cu numerele de ordine 09.4211, 09.4212, 09.4213 și 09.4290, cantitatea totală de produse care face obiectul cererilor de licențe depuse în respectiva perioadă de aplicare a contingentelor tarifare pentru respectivele patru contingente tarifare nu depășește cantitatea de referință totală a solicitantului pentru cele patru contingente tarifare. Solicitantul poate alege modul în care să subdivizeze cantitatea de referință totală între contingentele tarifare pentru care depune cereri. Această regulă se aplică și contingentelor tarifare cu numerele de ordine 09.4214, 09.4215 și 09.4216 și cu numerele de ordine 09.4410, 09.4411, 09.4412 și 09.4289.”
                                    
                                 
                              
                  
                        3.
                     
                     
                        Articolul 26 se înlocuiește cu următorul text:
                        
                           „Articolul 26
                           Dispoziții tranzitorii
                           În primele două perioade de aplicare a contingentelor tarifare cărora li se aplică prezentul regulament în conformitate cu articolul 27 alineatul (2), autoritatea care eliberează licențe poate stabili cantitatea de referință menționată la articolul 9 în conformitate cu regulamentele abrogate relevante enumerate la articolul 25.
                           Dacă într-una dintre perioadele de aplicare a contingentelor tarifare sau în ambele perioade de aplicare a contingentelor tarifare care precedă prima perioadă de aplicare a contingentelor tarifare căreia i se aplică prezentul regulament în conformitate cu articolul 27 alineatul (2) nu a fost utilizat pe deplin un contingent tarifar care face obiectul cerinței privind cantitatea de referință prevăzute la articolul 9, operatorii pot alege să își stabilească propriile cantități de referință fie în conformitate cu articolul 9 alineatul (1), fie utilizând ultimele două perioade precedente de aplicare a contingentelor tarifare în care contingentul tarifar a fost utilizat pe deplin.”
                        
                     
                  
         
            Articolul 2
            Dispoziție tranzitorie
            Articolul 9 alineatul (4) din Regulamentul delegat (UE) 2020/760 continuă să se aplice perioadei de aplicare a contingentului tarifar în curs pentru contingentul tarifar cu numărul de ordine 09.4104.
         
         
            Articolul 3
            Intrarea în vigoare și aplicarea
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Cu toate acestea, articolul 1 alineatul (2) litera (b) se aplică de la începutul primei perioade de aplicare a contingentelor tarifare cu numerele de ordine 09.4289 și 09.4290 care începe după intrarea în vigoare a prezentului regulament.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  JO L 347, 20.12.2013, p. 549.
         
            (3)  Regulamentul delegat (UE) 2020/760 al Comisiei din 17 decembrie 2019 de completare a Regulamentului (UE) nr. 1308/2013 al Parlamentului European și al Consiliului în ceea ce privește normele referitoare la gestionarea contingentelor tarifare de import și de export care fac obiectul licențelor și de completare a Regulamentului (UE) nr. 1306/2013 al Parlamentului European și al Consiliului în ceea ce privește constituirea garanțiilor în cadrul gestionării contingentelor tarifare (JO L 185, 12.6.2020, p. 1).
         
            (4)  Decizia (UE) 2021/1213 a Consiliului din 13 iulie 2021 privind încheierea, în numele Uniunii, a Acordului sub forma unui schimb de scrisori dintre Uniunea Europeană și Republica Argentina, în temeiul articolului XXVIII din Acordul General pentru Tarife și Comerț (GATT) din 1994, referitor la modificarea concesiilor privind toate contingentele tarifare incluse în lista CLXXV a UE ca urmare a retragerii Regatului Unit din Uniunea Europeană (JO L 264, 26.7.2021, p. 1).
         
            (5)  Regulamentul de punere în aplicare (UE) 2020/761 al Comisiei din 17 decembrie 2019 de stabilire a normelor de aplicare a Regulamentelor (UE) nr. 1306/2013, (UE) nr. 1308/2013 și (UE) nr. 510/2014 ale Parlamentului European și ale Consiliului în ceea ce privește sistemul de gestionare a contingentelor tarifare pe bază de licențe (JO L 185, 12.6.2020, p. 24).